ประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์ วิธีการ และเงื่อนไขในการรับเงินประจำตำแหน่งประเภทวิชาการ ระดับชำนาญการที่มีประสบการณ์ พ.ศ. 2552

ประกาศคณะกรรมการป้องกันและปราบปรามการทุจริตแห่งชาติ
ประกาศคณะกรรมการป้องกันและปราบปรามการทุจริตแห่งชาติ
เรื่อง หลักเกณฑ์ วิธีการ
และเงื่อนไขในการรับเงินประจำตำแหน่งประเภทวิชาการ
ระดับชำนาญการที่มีประสบการณ์
พ.ศ. ๒๕๕๒[๑]
 

โดยที่เป็นการสมควรกำหนดหลักเกณฑ์
วิธีการ และเงื่อนไขในการรับเงินประจำตำแหน่งของข้าราชการสำนักงาน ป.ป.ช.
สำหรับตำแหน่งประเภทวิชาการระดับชำนาญการ ที่มีประสบการณ์เพื่อให้สำนักงาน ป.ป.ช.
ใช้เป็นแนวทางในการประเมินข้าราชการให้ได้รับเงินประจำตำแหน่ง

อาศัยอำนาจตามความในมาตรา
๑๐๗ มาตรา ๑๑๐ และมาตรา ๑๑๑ แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต
พ.ศ. ๒๕๔๒ ประกอบมาตรา ๕๐ วรรคสาม แห่งพระราชบัญญัติระเบียบข้าราชการพลเรือน พ.ศ.
๒๕๕๑ และประกาศคณะกรรมการป้องกันและปราบปรามการทุจริตแห่งชาติ เรื่อง
การให้ข้าราชการสำนักงาน ป.ป.ช. ได้รับเงินเดือนและเงินประจำตำแหน่ง พ.ศ. ๒๕๕๒
คณะกรรมการป้องกันและปราบปรามการทุจริตแห่งชาติ จึงกำหนดหลักเกณฑ์ วิธีการ
และเงื่อนไขในการรับเงินประจำตำแหน่ง สำหรับตำแหน่งประเภทวิชาการ ระดับชำนาญการ
ที่มีประสบการณ์ ดังนี้

ข้อ ๑ ประกาศนี้เรียกว่า ประกาศคณะกรรมการป้องกันและปราบปรามการทุจริตแห่งชาติ
เรื่อง หลักเกณฑ์ วิธีการ และเงื่อนไขในการรับเงินประจำตำแหน่งประเภทวิชาการ
ระดับชำนาญการที่มีประสบการณ์ พ.ศ. ๒๕๕๒

ข้อ ๒ ประกาศนี้ให้มีผลใช้บังคับตั้งแต่วันที่ ๑๑
ธันวาคม ๒๕๕๑ เป็นต้นไป

ข้อ ๓ การได้รับเงินประจำตำแหน่งสำหรับผู้ดำรงตำแหน่งประเภทวิชาการ
ระดับชำนาญการที่มีประสบการณ์ตามประกาศคณะกรรมการป้องกันและปราบปรามการทุจริตแห่งชาติ
เรื่อง การให้ข้าราชการสำนักงาน ป.ป.ช. ได้รับเงินประจำตำแหน่ง พ.ศ. ๒๕๕๒ ดังนี้
๓.๑
ต้องเป็นผู้ดำรงตำแหน่งประเภทวิชาการ ระดับชำนาญการ
หรือเทียบเท่ามาแล้วไม่น้อยกว่า ๓ ปี
๓.๒
ต้องผ่านการประเมินคุณสมบัติและผลงานจากสำนักงาน ป.ป.ช. ตามหลักเกณฑ์และวิธีการที่กำหนดไว้สำหรับใช้ในการประเมินเพื่อเลื่อนขึ้นแต่งตั้งให้ดำรงตำแหน่งระดับ
๗ (วิชาชีพเฉพาะ) เดิม หรือที่คณะกรรมการ ป.ป.ช. จะกำหนดต่อไป

ข้อ ๔ ให้คณะกรรมการป้องกันและปราบปรามการทุจริตแห่งชาติเป็นผู้มีอำนาจตีความและวินิจฉัยปัญหาเกี่ยวกับการปฏิบัติตามประกาศนี้
หรืออันเนื่องมาจากประกาศนี้


ประกาศ ณ วันที่ ๑๓
พฤษภาคม พ.ศ. ๒๕๕๒
ปานเทพ กล้าณรงค์ราญ
ประธานกรรมการป้องกันและปราบปรามการทุจริตแห่งชาติ


















































[๑] ราชกิจจานุเบกษา
เล่ม ๑๒๖/ตอนที่ ๓๖ ก/หน้า ๑๑/๔ มิถุนายน ๒๕๕๒